<classify> SERIKALI imetangaza nafasi za ajira kwa watumishi 513 wa kada za afya kwa lengo la kujaza nafasi zilizoachwa wazi baada ya waliotangazwa kuajiriwa awali kushindwa kuripoti vituo vya ajira.Aidha, imetangaza ajira mpya 171 za kada za sekta ya afya ambazo awali zilikosa waombaji wenye sifa. Hayo yamebainishwa jijini hapa na Waziri wa Nchi, Ofisi ya Rais, Tawala za Mikoa na Serikali za Mitaa TAMISEMI, Selemani Jafo.Amesema Mei 10 hadi 25 mwaka huu, Serikali ilitangaza nafasi za ajira kwa watumishi wa kada za afya ambapo waombaji 6,180 walipangiwa vituo vya kazi.Awamu ya kwanza tulitoa ajira kwa watumishi wa kada mbalimbali za afya 6,180 na ambao wameweza kuripoti katika vituo vya afya ni watumishi 5,667 huku waombaji 513 wakishindwa kuripoti, amesema.Waziri Jafo aliongeza kusema kuwa ili kuziba nafasi ambazo zimeachwa wazi na waajiriwa walioshindwa kuripoti katika vituo vya ajira walivyopangiwa ambavyo ni zahanati na vituo vya afya vilivyo chini ya Mamlaka ya Serikali za Mitaa, Serikali imewaajiri watumishi wapya 513 wa kada hizo.Alisema watumishi hao 513 wanatakiwa kuripoti katika vituo vya kazi kuanzia Oktoba 20 hadi Novemba Mosi, mwaka huu na watakaoshindwa kuripoti ndani ya huo muda nafasi zao zitajazwa tena na wengine.Hakutakuwa na mabadiliko ya vituo kwa namna yoyote ile, watakaoshindwa kuripoti katika vituo walivyopangwa, nafasi zao zitajazwa na wengine wa kada husika haraka iwezekanavyo, amesema.Jafo aliongeza ili kuepuka usumbufu, waombaji wote waliopangiwa vituo wanatakiwa kuzingatia vyeo walivyopangiwa kwenye orodha wawe na vielelezo vyote kabla ya kwenda kuripoti katika kituo husika.Waombaji wote ambao majina yao hayakuonekana katika tangazo hili, watambue kuwa hawakupata nafasi hivyo wasisite kuomba kwa mara nyingine nafasi za kazi zitakapotangazwa,amesema.Aidha, Jafo alisema serikali imetangaza upya nafasi za ajira kwa watumishi wa kada ya afya wapatao 171 baada ya walioomba awali kutokuwa na sifa zinazotakiwa.Alizitaja kada ambazo hazijapata watu wenye sifa kuwa ni ile ya Ofisa Muuguzi Msaidizi daraja la pili, Ofisa Muuguzi Daraja la pili, Daktari daraja la pili, Tabibu daraja la pili na Tabibu Msaidizi.Alizitaja kada nyingine kuwa ni nafasi ya Mteknolojia Mionzi, Mfamasia daraja la pili na mtoa tiba kwa vitendo.Mwisho wa kupokea barua za maombi kwenye mfumo wa kielektroniki ni Oktoba 12 mwaka huu saa 9:30 alasiri na kuwa maombi yatakayotumwa nje ya mfumo huo hayatashughulikiwa, amesema Jafo.Aidha, Jafo amesema waombaji wa kada mbalimbali 342 wamekidhi vigezo vya kuajiriwa na vituo vya afya na zahanati zilizopo kwenye Mamlaka za Serikali za Mitaa.Barua iliyosainiwa na Kaimu Mkuu wa Kitengo cha Habari na Mawasiliano wa wizara hiyo, Mathew Kwembe inabainisha sifa za waombaji kuwa awe raia wa Tanzania, umri usiozidi miaka 45, asiwe mwajiriwa wa Serikali au wa hospitali za mashirika ya dini ambaye mshahara wake unalipwa na Serikali.Alisema pia asiwe amewahi kuajiriwa Serikalini na kupata namba ya malipo ya mshahara na endapo itabainika alishaajiriwa, atatakiwa kuzingatia utaratibu wa uhamisho au kurejea katika Utumishi wa Umma baada ya kuacha kazi kama inavyoelekezwa na Waraka wa Utumishi wa Umma wa mwaka 2012.Mambo ambayo waombaji wanatakiwa kuzingatia wawe tayari kufanya kazi halmashauri yoyote watakayopangiwa, kufanya kazi na mashirika au taasisi zilizoingia ubia na Serikali... pia waombaji waliosoma nje ya nchi wanatakiwa waambatanishe cheti cha uwiano kutoka NECTANACTETCU, amesema Waziri Jafo.  <topic>: kitaifa 